Nakon što je ukinuta Agencija za poljoprivredno zemljište, ravnateljica Lana Bogdan i njezin zamjenik Igor Miodrag prebačeni su na još bolje plaćene poslove u Ministarstvo poljoprivrede i dobili ugovore na neodređeno

Ovih je dana Ministarstvo poljoprivrede potiho postalo bogatije za još dva načelnika sektora. Bez ikakvog natječaja u kadrovski krcatom Ministarstvu našle su se još dva lijepa ureda i zaposleno je još dvoje sretnika, koeficijent 3,7, prevedeno: plaće od 15 do 17 tisuća kuna.

Usred svih teoretiziranja vladajućih političara o potrebi smanjenja državnog aparata, uslijed apela domaćih poduzetnika da hitno treba smanjiti trošak države, da treba rezati administraciju, uslijed borbe za barem minimalno povećanje plaće onima koji se osjećaju zakinuti kad se raspoređuje iz državne blagajne, recimo učiteljice i učitelji, bilježimo da se u Ministarstvu poljoprivede dogodilo nesmiljeno zapošljavanje, a vrlo izgledno da je tako i u drugim ministarstvima.

DEMANTI TEKSTA: ‘Ravnateljica ukinute agencije bez natječaja dobila posao kod Tolušića, veću plaću i jednu potpuno bizarnu funkciju!’

Dva nova načelnika sektora

Ministarstvo poljoprivrede dobilo je, naime, dva nova načelnika sektora jer je prema novom Zakonu o poljoprivrednom zemljištu ukinuta Agencija za poljoprivredno zemljište. Naravno, posve se pogrešno očekivalo da će ukidanje Agencije – za koju se utvrdilo da je suvišna i da nije bilo nikakve koristi od nje – značiti i racionalizaciju državnog aparata u tom dijelu. Ne, odlučilo se da će djelatnici te Agencije samo biti raspoređeni u Ministarstvo poljoprivrede i “prateće službe”.

Pojednostavljeno, ukida se samo ime, a kadrovi se samo ulijevaju u pripadajuće ministarstvo. Dvoje vodećih ljudi, ravnateljica Agencije, Lana Bogdan, i njezin zamjenik, Igor Miodrag ekspresno su tako postali načelnici sektora.

Za ta radna mjesta inače bi trebao biti raspisan natječaj, ali u ovom slučaju – nije. Lana Bogdan i Igor Miodrag postali su načelnici internim preseljenjem. Iako su na čelo Agencije bili izabrani na četverogodišnji mandat 2016. godine sada su dobili ugovore na neodređeno. Ukratko, osigurani su na duge staze.

Impresivan skok s tajnice do ravnateljice

Gospođa Lana Bogdan, danas načelnica Sektora za pravne poslove u Ministarstvu poljoprivrede, došla je na prestižnu funkciju ravnateljice Agencije za poljoprivredno zemljite s mjesta tajnice predsjednika Uprave tvrtke Fermopromet d.o.o. iz Osijeka, a prije toga je bila tajnica Kluba zastupnika (nezavisne zastupnice Jadranke Kosor) u Hrvatskom saboru.

Impresivan je skok s mjesta tajnice na mjesto ravnateljice, ali i u financijskom pogledu redaju se lijepi skokovi. Kao ravnateljica Agencije primala je plaću od 12 tisuća kn neto, te se može zaključiti da je sada zapravo i financijski napredovala. Gđa Bogdan je iz Viškovaca, a brat joj je zaposlen u Osatina grupi, čiji je vlasnik prijatelj bivšeg ministra poljoprivrede Tihomira Jakovine, Mirko Ervačić, jedan od najvećih poljoprivrednih proizvođača u Hrvatskoj.

Agencija ukinuta, kadar uhljebljen

Agencija za poljoprivredno zemljište trebala je raspolagati državnim parcelama, ali pokazala se neučinkovitom. Do 2013. godine te su parcele dodjeljivale lokalne uprave uz odobravanje ugovora u DORH-u, a onda je, za mandata ministra Tihomira Jakovine, Zakonom o poljoprivrednom zemljištu oduzeto raspolaganje državnom zemljom lokalnoj upravi i posao je povjeren Agenciji.

Ministra Jakovinu često se sumnjičilo da uz pomoć Agencije pomaže u usmjeravanju zemlje odabranima, a između ostalog problematiziralo se zašto upravo Osatina grupa dobiva tako mnogo zemlje. Bilo je sumnji da je sklon Osatina grupi i Mirku Ervačiću radi duga iz vremena kada je neuspješno vodio poljoprivrednu ljekarnu.

No, Lana Bogdan jednako je dobro zaplovila i kada je HDZ preuzeo vlast, točnije, kada je ministar poljoprivrede postao Tomislav Tolušić.

Strelovita karijera mlade pravnice

Mlada pravnica je svoju strelovitu karijeru od tajnice do ravnateljice i načelnice sektora, s ugovorom na neodređeno, u Ministarstvu okrunila još jednom laskavom dužnošću: 7. rujna 2018. imenovana je za povjerenicu za etiku u Ministarstvu poljoprivrede.

Net.hr je u posjedu odluke koju je potpisao potpredsjednik Vlade i ministar poljoprivrede Tomislav Tolušić osobno: Na temelju članka 15. i 16. Etičkog kodeksa državnih službenika ministar poljoprivrede je donio odluku o imenovanju Povjerenika za etiku u Ministarstvu poljoprivrede i na to mjesto imenuje novopečenu načelnicu Sektora za pravne poslove, gđu Lanu Bogdan.